khistorydata/jeongjo-sjw-relations huggingface dataset:
정조 19년 · 강
執義朴瑞源司諫李羽逵掌令鄭毅祚持平金和鍾正言洪秉臣聯箚請收李柱國訓將中批之命賜批
정조 19년 · 목
箚略曰臣等於李柱國訓鍊大將中批之擧不勝驚惋慨歎之至噫彼柱國性本跋扈兼以䮦傲不念聖朝剪拂之恩徒肆平生凶譎之習前後罪惡已極彰著終始負犯無非罔赦特以聖度之包容薄竄旋宥是固失之太寬而渠之晏處江郊任自偃息此尤臣分之所敢者耶負犯如彼尙今容貸則此已輿情之尤所憤菀者而忽以元戎重任又復特授有若尋常罪過已經勘斷次第甄復者然此何擧也此何事也雖使渠無知妄作有此所犯猶不可以歲月稍久有所參恕而況以惡逆之戚已作滓穢之蹤則豈可還畀戎垣重握兵柄乎臣等謂還收李柱國訓鍊大將中批之命斷不可已批以省箚具悉矣
정조 19년 · 강
均廳啓請諸道加分耗條幷屬本廳以補經費命往復有司堂上停當以聞
정조 19년 · 목
均役廳啓言本廳經用近蓋浩多將有難繼之慮矣取見各道今年還穀分留還册則加分之數夥然請就其中城役所區劃及京外需用之不得不加分者外所餘之數關問各該道不計多寡從近年已例屬之本廳以補經費允之敎以諸道耗條之竝爲取用果有前例乎往復有司堂上停當後草記
정조 19년 · 강
罷大丘判官鄭昌耆職令該府拿來嚴問漆谷府使尹宇大拿處左兵虞候宋綸源令禁將嚴棍左兵使李潤謙令憲府緘問
정조 19년 · 목
禁衛營啓言本營新番慶尙左道軍兵點考則其中大丘軍一名冒年代送卜馬又以疲劣者苟充上送一匹中路致傷漆谷卜馬皆是駑駘不合軍馬之中一匹亦爲中路致傷今若還下送則往來有弊故姑令代立而莫重宿衛上番之軍馬若是疏虞揆以事理萬萬驚駭請當該守令指名現告拿問處之代點虞候宋綸源番上軍馬不善照檢苟充上送俱涉駭然拿問勘處兵使李潤謙亦難免不能檢飭之失從重推考代送軍還爲下送使之卽速代定上送之意分付允之敎以近來紀綱雖懈弛師律所關尤何等自別且況宿衛番上之軍乎大丘判官所爲萬萬無嚴人與馬俱爲執頉事未前聞豈可拿處而止爲先罷其職令該府拿來嚴問捧口招虞候何足責卿其嚴棍草記該帥臣罷拿適足爲占便渠以帥臣不知宿衛之重其委折令憲府發緘取招
정조 19년 · 강
考下蔭官應製試券施賞有差
정조 19년 · 목
先是泮宮收蔭官應製試券以入凡三百三十張親考以下敎曰今番蔭官應製策題旣出常格三中一副奉事金順行條對博洽指陳綜明其在詢事考言之義宜試百里之任六品守令窠今日政陞擬三中二前縣監鄭述仁雖略於我朝頗詳於中華亦於今日政陞擬守令三中三前牧使尹行儼遂條考據諸券之最文甚老鍊陞敍草三中佐郎李寅燮已經準職半熟馬一匹賜給前判官李英裕復職調用三下令任希復別提權襈前郡守兪漢鳥草三下前縣監柳秉均主簿徐應輔令申史源前令鄭致愚佐郞南溟學各紙三卷次上正郎權思浩參奉李厚延草次上令朴右源前縣監金在鎭徐有容前都事鄭有淳前府使李敏亨令朴宗羽前察訪金獻行正韓用和都事李湐金鋼各紙二卷賜給
정조 19년 · 강
遞吏曹參議韓用龜
정조 19년 · 강
命右捕將柳孝源仍佩命召及大將牌傳令牌往來
정조 19년 · 목
政院啓言右捕將柳孝源以禁軍別將明日慕華館戎器點考出去所佩命召及大將牌傳令牌何以爲之敎以仍佩往來
정조 19년 · 강
有政吏曹判書尹蓍東進
정조 19년 · 목
以徐美修爲大司諫黃乃正爲掌令朴鍾淳爲副校理金履成爲右尹金載翼爲安岳郡守鄭述仁爲信川郡守金順行爲高山縣監李遇濟爲殷栗縣監宋煥箕爲吏曹參議洪履簡爲大丘判官
정조 19년 · 강
命除今番武科赴防及納米
정조 19년 · 목
兵曹判書沈煥之啓言今番庭試武科出身中士旋之當爲赴防者應頉外請依例赴防敎曰今番係是慶科特爲除之又啓言除赴防則有納米之例何以爲之敎以亦爲除之
정조 19년 · 강
以李英冑爲任實縣監口傳也
정조 19년 · 강
命廣州留守狀陳分院弊瘼諸條令廟堂稟處
정조 19년 · 목
該留守沈頤之狀啓以爲本府上道六面民人積困於分院下屬其流已久矣窮民之火菑資生居在場內者院屬視作奇貨從前作弊不一其端一自楊根移院之後犯科太甚之類如有移文推捉則該院諉以匠手不爲執送之故院無忌憚於本府弊習益滋火稅總數自本府每年定執以送則該院不以此爲準濫執加卜私自徵稅所捧之穀不以所種視其貴賤換色徵捧火稅亦有本府成册修送而該院又復摘奸一室之內隨廚計戶父子兄弟無不應稅而捧上之際斗斛不用官烙用其私造必至斛上加斛斗上加斗取足乃已凡有誅求或不滿意則必以場內犯䂨訐告推治推治之際侵虐倍劇居民家舍之新建修葺雖賣材造成謂之場內所犯徵贖夥多一番出牌民費無節進上載運船乃是上流諸邑輪定之役而毋論當次與否憑藉推捉商船去來亦皆侵及受賂操縱罔有紀極臼土掘坎宜有定式而調丁煩多曠日赴役糧米會減殆無限節監掘貽弊固已駭然而奪其農時尤爲民瘼凡此數條乃是爲幣之大略火稅戶米自臣營定送幕屬平均捧給他餘諸條嚴飭該院宜有趁卽釐革之道至於法外刑具刑棍之杖雖無現捉囚人之所或於院中公廨而今番處分之後已自該院毀撤墻壁行枷二部投火之際現捉取來故因爲燒火燔器吐木外諸般公私木物之執捉捧賂往來般隻之搜檢徵索無非弊端此則糾察嚴戢俾不得復肆前習其他誅求侵徵之事亦爲廉察計料敎以令廟堂草記稟處
정조 19년 · 강
命金吾時囚宋銓等議處
정조 19년 · 목
義禁府啓言慶州前府尹宋銓原情以爲租還事當年會付租合爲二萬九千三百五石零而各穀應分加兮公用應下等畢出庫之後各倉留庫逐一反閱則分留元數無所差錯矣今此十三石之欠縮必是前後公下條會計之差錯矣還則當年應捧條會付年八千八百七十六石零六月晦間沒數捧上卽爲反庫而無所欠縮仍卽依例分給應分條四千四百三十八石巡營年三十三石零留庫實數竝巡營句管二千三百餘石元留之虛欠初非可論本府年還本來數少各庫斂散毫無可疑自前幸無吏逋如或有一二石未捧虛留則反閱之除豈有矇然仍置之理哉本職移遞之後重記文書追後上來而還穀耗條下八百石以上下未會減懸錄其中三百石則營耗之計除於入庫之數者五百石則空官後因營關出給迎日縣云此係空官時事則非渠所知此外渠之上京後種年分給又未知爲幾巡幾石未知今番摘奸時前後營關邑簿中還穀出入之數俱皆一一考準計除而留年欠縮若是多乎今若取考本邑所在反庫出庫之文簿則六百石欠年實非渠在任時事而空官以後上下分給之間當有可據公文而虛留與否自可査出至若穀品之麤劣雖緣年歉之所致不能精捧之罪死無所逃云宋銓曾經侍從請議處允之又啓言安岳前郡守李文會原情以爲唐之爲穀米與皮名色雖似懸殊而其實則不甚相遠今以摘奸時所以分而異之者言之卽不過損其稍精者爲米麤劣者謂之皮唐非如粟之於田米租之於大米之判爲二穀也故流來謬規元無區別況渠之待罪本郡也適値荐歉所謂米唐之來納者間或麤劣之相雜而不能一一點退未免因循捧置云殷栗前縣監張至冕原情以爲單代事昨秋告歉僅爲畢捧勿論小米與糖米劣雖劣矣米則米也考之當初發令之文蹟驗諸從後載錄之册子實無單代之事而今於摘奸時小米糖米之忽爲皮穀之單代者誠不勝惶惑之至虛留事昨冬還上畢捧後適値渠之遞歸之時各穀文簿無欠傳掌至於今年還分後諸般虛留非渠之所可當舊逋事渠之到任秋斂荒歉新還猶慮難捧舊逋未暇竝徵故兩次報營以請趁卽論勘則回題皆以督捧爲辭故當年條皆已報畢後逋欠條漸次收捧者僅爲四百石昨冬渠又內遷未遂徵逋之本情自速溺職之罪科云李益洙原情以爲單代虛留兩條渠之莅任時初無此等名色之犯科者至若舊逋流來者果爲二千七百餘石之多故不但屢報營門又爲面陳實狀及至收捧之際各別着意而所捧僅爲八百餘石時値荐歉之餘急於新還之捧上難暇舊逋之竝督別定監色期於畢捧矣旋因貶下未及趁期收殺云李文會等曾經侍從請議處允之
정조 19년 · 강
還下備局分院釐弊事草記仍命更看畿伯狀本論理回啓
정조 19년 · 목
備局啓言因廣州留守沈頤之分院弊瘼査實狀啓有令廟堂草記稟處之命矣取見狀本則諸般條件俱係不法傍近居民往來船隻種種爲弊之端至於此極身爲郎官不惟不能禁戢私造斗斛刑具一任院屬之行惡論其所犯誠極可痛而其來已久有難一一追究自今大加釐革定爲節目使一方之民永受爲民除瘼之惠澤有不可已今此條列中火稅戶稅事旣自本府定送幕屬平均捧給云此後雖一束之稅一戶之納如或有不由本府私自徵捧者則院官狀聞論罪院屬自本府嚴繩而院屬推捉不必移文該院發關楊根郡直令該郡捉送至於居民造舍出牌徵贖事院官旣異守令出牌推捉已是法外照律然後始可徵贖則該院之私自徵贖尤極驚駭此後或有犯斫場內之民則報于各該地方官使之査治徵贖一款無敢更犯商船推捉掘坎調丁事磁器載運旣有次數及定期一依舊例輪回於上流諸邑去來船隻無敢如前執捉白土之應入調丁之幾何預爲磨鍊論報留守營自留守營從實數分排日子無令濫費糧米有妨農時其餘公私木物搜檢捧賂用刑囚人等各項弊端使該道道臣及本府留守這這探察如有不悛舊習更爲犯科之事則隨卽啓聞以爲重勘之地令守臣逐條論列往復該院著爲節目分置該院及該道監營廣州本府一件報本司以爲永久遵行事請竝分付敎以節目無喙何益於杜弊禁暴乎畿伯亦有査啓而條列頗詳此草記還下更爲看詳通同論理草記回啓不爲則已旣爲之事如是決折有何利益矯改之可言乎
정조 19년 · 강
工曹參判宋鍈疏陳病狀乞免厲祭享官批許下該曹付標
정조 19년 · 강
判府事李命植疏陳病狀乞休批以勿辭行公
정조 19년 · 강
命來初一日輪對當次人受點後日次待令
정조 19년 · 강
命訓鍊大將李柱國仍佩命召往來
정조 19년 · 목
政院以柱國兼察御營大將明日本廳新舊番合操出去所佩訓鍊大將命召何以爲之稟有是命
정조 19년 · 강
副校理李福潤以父病陳疏乞遞批許歸護
정조 19년 · 강
以尹光心爲沔川郡守尋命仍任戶曹佐郎以尹寅國代之竝口傳也
정조 19년 · 목
忠淸監司柳焵狀啓以爲沔川郡守洪大應有母病連呈辭狀不得已罷黜敎曰令該曹口傳差出待下批當日辭朝以光心批下戶曹以光心方帶別例房啓請仍任允之敎以其代令該曹口傳差出以寅國批下
정조 19년 · 강
命左兵虞候宋綸源令道臣嚴棍
정조 19년 · 목
敎曰慶尙左兵虞候令禁將嚴棍草記矣更思往來煩弊帥臣則方在待勘令道臣決棍後狀聞事分付
정조 19년 · 강
遞承旨尹弼秉
정조 19년 · 강
加劃廣州災結五十結仍命昨年軍餉停退條量宜代捧
정조 19년 · 목
備局啓言卽見廣州留守沈頤之狀啓則以爲境內田種一齊豐熟而至於水田則未移晚移其所被害反有甚於昨年躬執査究屢加裁量者爲一百三十三結零地部劃下三十結外不足災一百三結七十負四束加劃昨年停退軍餉八千石今將準收而畓農大遜於田農以相當穀代捧待春分糶還作本色事竝請令廟堂稟旨分付矣本府年事雖曰穴農比之沿海諸邑則差有勝焉今此所請災結守臣必有料量而一邑之災至過百結稍過分數前劃送三十結外加劃五十結令守臣更加精覈酌量分俵則未移晚移之全未食實者庶免白徵之冤至於昨年停退軍餉八千石代捧事民情事勢雖以竝督爲難軍餉事體甚重毋論停退條與新捧許令代穀終涉重難竝以本色準數捧納之意請分付允之敎以昨年停退條量宜代捧事分付
정조 19년 · 강
景慕宮朔享命親行執事官及侍衛以最省約例爲之
정조 19년 · 목
敎曰來初一日景慕宮朔享當親行該房知悉又敎曰明日景慕宮朔祭時出宮門路逌瞻門爲之時刻則差晚待下敎只入外辦皆早食後待令執事官及侍衛以最省約例爲之○因兵曹明日景慕宮動駕時軍兵磨鍊取稟草記敎以今番則訓將都領外各營入直軍排立其餘依前爲之○禮曹以明日景慕宮朔祭親行時親臨省牲器之節何以爲之啓稟敎以依近例置之
정조 19년 · 강
以李致中爲分內局提調口傳也
정조 19년 · 강
以李魯述李肇源爲承旨竝前望也
정조 19년 · 강
命玉浦鎭逋穀指徵無處者折半則限年分徵於犯科鎭將生耗充代折半未收條則蕩減前統制使李邦一越俸一等
정조 19년 · 목
備局啓言玉浦鎭反逋穀中可捧不可捧更爲詳査抄出狀聞甲乙兩年帥臣現告報來之意行會矣卽見慶尙監司李泰永狀啓則以爲該鎭反逋苟究其由一則監色二則監色所謂民逋中有子孫有家舍者及雖無家舍足可傭賃資生之類一一抄出而其中勢難準捧者分數移錄於吏校各廳及監色等處此外各人指徵無處者各穀至於一千二百餘石雖擧一鎭遍徵一二年之間萬無準捧之路畢意流害當及平民更爲分秩區別開錄請令廟堂稟旨分付甲乙兩年帥臣姓名成册現告矣各道邑鎭年久反逋皆是吏鄕之所反弄而每於現發之後以指徵無處多蒙蕩減之恩故有罪者無所懲畏今此査啓中所謂可捧各穀合一千二十三石零令該鎭將各別嚴替期於今年內準捧其餘一千二百三石零自明年限以十年每年十分一次次徵捧而捧未捧刑止每於歲末一一摘奸如或未準其數則當該鎭將嚴棍後狀聞論勘事請分付道臣甲乙兩年帥臣今旣指名現告而李漢昌業已身故毋論前統制便李邦一請令該府拿問勘罪允之敎以不可捧條鎭民何罪特爲勿徵嚴飭道帥臣限年分徵折半於令後犯科之各該鎭將生耗充代後折半未收條蕩減事分付○政院以禁衛大將李邦一奪符次請出標信及密匣敎以拿處分揀越俸一等
정조 19년 · 강
罷原州中軍趙雲行職
정조 19년 · 목
備局啓言卽見江原監司李秉鼎狀啓則以爲中軍趙雲行到任後謂有情勢終不現身請令攸司重勘矣雲行之以管下守令降付中軍使之受現旣出特敎則設有些少嫌端安敢更有所云云乎揆以事體合施重勘而第聞雲行抵死嫌避之端不在於年前闔族上言之事別有所以而其云所以卽有關其父兄旣曰有關父兄則渠之不欲結將幕以被罪爲計者無怪其如此而雖朝廷安可强人之不欲强之事乎以公則違令可罪以私則處義可諒以此以彼不可仍置請雲行特罷其職允之
정조 19년 · 강
遞承旨李魯述以李義駿代之中批也
정조 19년 · 목
政院以明日動駕時承旨不可不備員而右承旨李魯述在外何以爲之啓稟敎以在外承旨許遞因言端聞之尙未入於承宣之望云冑筵顧問禆益甚多中間沈滯爲之悶念前府使李義駿見窠除授牌招察任
정조 19년 · 강
司諫李羽逵疏陳母病乞遞賜例批
정조 19년 · 강
廣州城堞修政時監董別將以下施賞有差
정조 19년 · 목
兵曹啓言觀此廣州留守沈頤之狀啓則以爲本城雉堞廨宇步把間架過夏經潦輒有頹落而京廳凋弊久闕條築今春拮據物力略加補葺工訖已數月臣出鎭後看審則改築體城爲十四把女城爲六堞庫舍舖樓新建爲一百五十六間修補爲二百四十一間而前留營別將李顯宅專管幹務京廳敎鍊官李澾首尾策應本城敎鍊官鄭光奎始終董役從前本城事役輒蒙恩典玆敢陳聞令該曹考例稟處云矣留營別將李顯宅則以故完豐府院君李曙之孫能繼乃祖遺蹟效勞於是城之役殊爲可嘉而在渠得此名亦足爲榮不須論賞此則置之京廳敎鍊官李澾本城敎鍊官鄭光奎考據前例似當施以加資之典而係于恩賞請上裁敎以依回啓施行李顯宅施以甄復之典
정조 19년 · 강
命關西鐵箭遠射人金啓默等先試兵曹朔試射
정조 19년 · 목
平安兵使申應周狀啓以爲鐵箭肄業勸課之方靡不殫竭而若其身手之可合射藝之稍優者抄置臣營下貢武院使之居接肄習而備給弓矢躬率敎導其中順安居前萬戶金啓默成川居出身韓述道今射二百步內外順川居出身康志煥能越一百七八十步故助給行資使該院長前五衛將金淵德領率上送兵曹敎以待其上來當親試卽爲草記又敎曰關西鐵箭二百步抄上三人聞已上來明日兵曹朔試射時先爲試取步數書入則更當親試以此令兵判知悉
정조 19년 · 강
罷大司諫徐美修執義朴瑞源應敎韓光植職
정조 19년 · 강
京畿監司徐有防更探分院弊瘼馳啓
정조 19년 · 목
狀啓以爲分院弊瘼更爲別遣採探則火稅田每年該院書員踏驗之際濫執加卜私自徵稅又復逐戶摘奸一室之內居生之人毋論多少擧皆應稅捧上之時不用官烙斗斛用其私造其間濫捧已無可言而色落外剩餘不計多寡下屬輩從中取食稅穀拒納人則使院差督納而出沒村間稱以例債侵虐滋甚刑棍之杖雖無現捉或有犯罪者則以笞杖多數猛治而名雖笞杖原非校正之杖本院果有行枷二部矣自廣州府取去燒火囚人處所則或於院中公廨而今番已自該院毀其墻壁進上載運船則船契所任次知待令而執船之時每船略干收斂給于進上所載船主使之助糧間或有之而今六月進上時船契所任毋論水上水下船隨其大中小分數斂錢二十兩給於該院燒木書員十餘兩所任中間取食公私木物之自水上流下者定置監官以什一例收稅補用燔器之需自是定式而近來監官監考輩往來船隻執捉操縱科外徵索極其狼藉稅穀之勒捧院官之濫杖俱係不法而自是流來痼弊故嚴加禁戢至若監官監考之科外侵徵書員所任輩之憑藉索賂萬萬痛駭故所犯各人方自臣營捉致嚴繩後所捧錢兩一一還徵出給於各其船人處計料
정조 19년 · 강
推訓鍊大將李柱國嚴飭行公
정조 19년 · 목
政院啓言各軍門將官有闕代過三日不爲差出則該房察推事曾有定式而御營千總有闕代今已過限尙不差出事甚未安請御營兼大將李柱國推考敎以堂批辭旨何等恩敎在訓將道理燥濕豈擇乎從重推考嚴飭行公
정조 19년 · 강
仍任御營大將李漢豊分揀前訓將李敬懋徐有大罪名
정조 19년 · 목
敎曰忠武公全書印本今日始出正見本而前御將有罪名無以管檢大罪當世宥況微眚乎放逐田里人李漢豊放送罪名蕩滌仍任將任使之上來當初事寒心極矣不可罪同罰異同罪人亦爲放送罪名分揀仍命漢豊乘馹上來
정조 19년 · 강
命完川君李明奎待水使見窠擬入
정조 19년 · 목
永宗僉使以李明奎擬入敎曰今日見忠武全書之始印數張思之宣武功臣李億祺之之忠之烈與忠武可謂伯仲其後孫沈屈尙不得爲防禦矣兵判秉公拔例差擬公心可感然以今日印忠武遺書之心其可從然點下亦豈可以僉使下送完川君李明奎令該曹待水使見窠直爲擬入事分付
정조 19년 · 강
遞兵曹判書沈煥之以黃昇源爲吏曹參判前望也
정조 19년 · 목
敎曰聞其實病勢難行公亞堂之每每替行爲難安之端宜有體諒之擧兵曹判書沈煥之今姑許遞政官牌招開政差出待下批牌招隨駕待兵判承牌詣閤時刻已晚單堂問政往來之際易致遲滯在外參判許遞前望單子入之待下批牌招先問政後謝恩在家大臣處亦有其例遣郎官問議後望筒斯速書入事分付○因兵曹判書望筒敎曰午鼓已過尙不開政兵曹判書除在外外任銓任緊任衆所共知情病實故外以在京無故人擬入
정조 19년 · 목
政院以履成以厲祭獻官入闕中不爲肅謝啓請推考敎以處義豈必每每如是徑庭乎補外之後無異補外之前從重推考
정조 19년 · 강
遞承旨趙鎭寬鄭尙愚金啓洛李義駿李肇源以趙尙鎭洪義榮蔡弘遠李晉秀尹理相代之前望也推吏曹判書尹蓍東拿處吏曹正郞李運行中批李得臣兵曹判書
정조 19년 · 목
敎曰申牌將近薦望尙未受來展拜出宮以致晚時豈有如許事體詣閤不卽催促諸承旨一幷遞差政官推考該郞拿處前望以尙鎭等批下○敎曰大臣雖當敬禮比之展拜輕重果何如兵判望筒事萬萬慨然問政何可遲待前望無故者無一人禮曹判書李得臣兵曹判書除授先隨駕後謝恩
정조 19년 · 강
命前承旨李肇源禁推尋因囚單命放送
정조 19년 · 목
肇源以前承旨尹理相方在罷散中何以爲之啓命勿施前望單子入之以啓辭中落漏前任慈山府使一句命肇源禁推
정조 19년 · 목
以韓用龜爲大司諫申禹相爲執義李明淵爲掌令李明孚爲持平李安默李德鉉爲正言南公轍爲兵曹參知沈煥之爲禮曹判書曺允精爲坡州牧使○敎曰新除授禮曹判書兵曹參知俱有實恙幷許遞今日政差出
정조 19년 · 강
遞同義禁洪明浩林濟遠
정조 19년 · 목
政院以禁府時囚議處令次堂擧行事有命而明浩濟遠在外只有知義禁權欕不得備員開坐啓稟敎以在外堂上許遞今日政差出
정조 19년 · 목
以權裕尹弼秉爲同義禁
정조 19년 · 강
命領議政洪樂性右議政蔡濟恭勿待罪
정조 19년 · 목
政院以樂性濟恭嚴敎之下萬萬惶懍泥首宮門外恭俟處分仍納命召何以爲之稟敎以勿待命事遣史官傳論傳敎句語還收仍傳命召
정조 19년 · 목
具翼善冠袞龍袍乘輿出永淸門由弘化門入逌瞻門降輿入齋室少頃就版位再拜仍詣廟內奉審親押香祝還入齋室
정조 19년 · 목
政院啓言備邊郎來言今日賓廳日次而動駕相値不得來會敎以大臣入來次對依例來會
정조 19년 · 강
召見大臣備堂于齋室
정조 19년 · 목
敎曰今日有詢問事領相適又來待次對使之來會而右相不爲入侍遣史官入侍之意傳諭○予曰聞明年新皇卽位在我國應行之節不可不備豫日昨聞二直提學言戶判以方物事謂合有豫講經紀之道云此言果有理矣然此猶屬明春以後事目下無預講之事否傳位一節則已有傳來之的奇而聞新皇帝年號已定云卿等聞之耶判敦寧徐有隣曰聞以錫慶二字爲定云矣予曰此是大國無前之慶宜送別使以示慶賀之意而此則旣無前例今番使行若先期入送以示稍異常年之意則甚好矣蓋非欲爲彼中耳目欲表戀結之心而已大國若或以使行之稍早於常年有所疑問則當對以異於他年故云爾則大國亦必以爲然矣大凡大國之於外國雖無優異之恩其所事大之節固當盡其誠而況今皇之於我國乎濟恭曰皇帝之於我國其所優待者逈出尋常想其六十年治平秦漢以來所未有必有所以然而致之也予曰間一世具享六紀治平而乾隆比康熙尤盛焉卽位之時已爲二十五歲且卽位回甲之年傳位於儲嗣者求之往牒亦未之見也康熙則六十年乾降則又不知更享幾年古之漢武帝稱享國最久猶不過五十四年至於梁武帝宋高宗何足道也予曰使行進期一節不可不廣詢諸宰而處之如其諸議歸一則卽爲出擧條然後可以擧行矣予謂戶曹判書李時秀曰方物事卿言可謂先事之慮矣待大國文蹟之來到始爲措備則事多窘速且新皇登極果在明年元日如傳說云云則當何如時秀曰太上皇新皇帝及皇后合爲三處方物矣予曰新皇若有親生母則例當爲皇太后合爲四處矣預爲留意好矣時秀曰紅黃紫三色而黃者雖不甚難紅則以紵布及綿紬染紅花水故費屢日然後可以爲之而有難盡數措備則先備其半似好矣予曰方物一節依戶判言爲之而來頭使臣凡節雖非目下時急亦不可不留意傳位文蹟若出來則當卽日入送前例未知如何而使臣幾次入去云耶吏曹判書尹蓍東曰似當爲二次一則賀太上尊號一則賀新皇登極也予曰大臣諸宰竝皆留意於此等事好矣時秀曰支勅凡節旣承預講之聖敎而最是館舍多頹圮處不可不趁早修改矣予曰卿須一番往見後從便修葺好矣
정조 19년 · 강
命拜表日子進定來月旬前
정조 19년 · 목
敎以皇帝傳位定在明年已有的報別遣使臣雖無前例今番使行稍早入送以示慶賀之意則爲好大臣之意何如領議政洪樂性曰別使旣無例則節使之比常年稍早入送其在慶賀之意果合事體者誠如聖敎矣右議政蔡濟恭曰今年節使比常年差早入送一以表悵然之心一以示慶賀之意恐爲得宜矣敎以諸宰各陳所見判敦寧徐有隣曰彼中今年異於他年節使之稍早入送聖敎至當自來使名例兼正至趁冬至入去則名實俱宜而冬至若太近則毋過至晦臘初恐好矣行副司直金持默吏曹判書尹蓍東兵曹判書李得臣刑曹判書李在學戶曹判書李時秀開城留守李冕膺皆以爲然敎以僉議亦然拜表日子進定於來月旬前趁臘月初一日入去
정조 19년 · 강
命右議政蔡濟恭與諸堂議還弊釐改當否論理草記
정조 19년 · 목
敎以今番蔭官發策之擧意在責實而多以衙門名色之繁多爲還餉之最大弊諸說中此說最似有理大臣之意何如右議政蔡濟恭曰近來營邑諸弊之中還弊爲最而還弊之中名色之繁拏雜氄尤屬第一疑眩之端若令統而合之省煩就約則庶可爲目前救弊之道而但分留之法道各不同必關問諸道瞭然得其要領然後成出節目則方可免欲救一弊反生一弊之患矣敎以諸堂各陳意見判敦寧徐有隣曰還餉弊端指不勝屈而衙門雜氄卽其中一事也今番發策詢訪寔出爲民務實之盛意對策救措必多採用先從衙門煩氄者釐正次及他弊似合事宜而若其只存度支常賑軍餉三名色其外一竝刪去之論自多掣肘姑難輕議各以其類彙分合錄則恐無不可然分留需用其例不一往復諸道及各衙門爛商處之然後可無祛弊生弊之慮矣行吏曹判書尹蓍東曰各邑穀物名色雖同衙門各異故分留之際文簿浩多年少蔭官無文武倅雖按簿考籌多不知裏面實數爲幾何如是而安得不見欺於吏鄕乎都數則統而合之用處則區而別之俾絕疑眩竊弄之弊誠爲救弊之道而亦須從長商量成出節目然後可以永久行之矣兵曹判書李得臣曰以衙門穀名之繁多道臣守令亦或眩於擧行如是之際易致吏屬之夤緣作奸從長變通一番釐改似好矣刑曹判書李在學曰還上許多痼弊雖難遽議釐草而衙門名色之繁亂者若統而合之則實爲目下救弊之一道令廟堂商確便否從長變通恐合事宜矣戶曹判書李時秀曰衙門穀名之繁多實爲目下弊端而各道各衙門分留之法旣異用處亦不同若欲釐整則不可不詳問諸道爛加商確以焉分類合例之道矣敎以右相退與諸堂釐改當否論理草記
정조 19년 · 강
命關東推奴徵債防寒依道臣狀請施行
정조 19년 · 목
領議政洪樂性啓言江原監司李秉鼎狀啓以爲無論嶺東西擧皆豐登其間優劣無甚懸殊分等一款置之俵災之政旣無災名之可言則各邑雖有小小懸錄不敢循例許捧故道內畓災一百七十三結二十五負八束事目災二百結中塗抹分俵於各邑餘數爲二十六結七十四負二束推奴徵債雖非災年亦係撓民之端限明秋防塞事請令廟堂稟旨分付矣觀此狀辭一路均登旣不分等事目災結餘數爲二十六結民事多幸所請只是推奴徵債防塞一事而已請依狀請施行事分付從之
정조 19년 · 강
命開城府支勅之需就兵曹丁銀中限四千兩送價取用仍命右議政蔡濟恭與諸宰議丁銀換用與準折換用當否指一定式以聞
정조 19년 · 목
開城留守李冕膺口本府支勅之需一勅每入丁銀四千兩而勿論京外丁銀極貴有價難貿只是兵曹有所儲限二勅所用八千兩貸下則可以無臨時狼狽之患故敢此仰達矣右議政蔡濟恭曰松都之無勅需久矣今者松留所請亦非不緊切而臣嘗以爲有國典射之道各重其所守不可移去移來蓋去來之際每致消瀜兵曹銀貨餘者無幾而又復劃給則後將至於竝與本曹而無所儲矣予曰勅需何必用丁銀耶以天銀代用則如何耶濟恭曰天銀則爲十成丁銀則爲七成天銀之品反復勝矣時秀曰日本丁銀旣絕出來之路則果無繼用之道以天銀造成丁銀則甚易云矣予曰先朝癸未年間以造成天銀事有禁令亦不可輕議矣濟恭曰勿論京外均是國用也其所典守之道不可不愼重松留所請亦知出於不得已云必備價入送使兵曹無永失之患恐好矣予曰卿言好矣限一勅需送價持去爲好松留以此意出擧條好矣冕膺啓言每當支勅之時本府各項所下丁銀近四千兩而見今勅庫枵然至於丁銀無論京外有價難貿若不前期變通將致臨時狼狽支勅所需預爲備待然後可免窘急之患請兵曹所在丁銀限四千兩送價取用從之敎以丁銀一事不可無一番定式換用與準折換用當否今筵旣有遍問於右相及諸宰者筵退後右相與諸宰爛商指一定式草記至於假造丁銀決難開路就考先朝癸未甲申間定式下敎草記時亦爲論理予曰天銀丁銀通用一款旣令卿等爛商草記矣長興庫每朔供上草注紙三十卷各殿宮供上十卷而十卷之價代納丁銀三十兩此丁銀每每出於何處耶聞司僕所在丁銀頗饒而司僕則非朝廷所關由故或取用於此耶問於貢人代納天銀無害於渠而爲便易云爾則同時釐正草記好矣
정조 19년 · 강
命均廳用耗草記置之
정조 19년 · 목
先是均廳以年前旣有兩湖加分耗取用之例啓請諸道取耗依前草記施行至是敎于右議政蔡濟恭曰均廳所請加分耗事欲問於卿等而處之大臣之意何如濟恭曰聞年前以兩湖啓後加分條自均廳請得而啓後加分四字名目臣曾未有聞均廳請得已屬謬例而以其有此例之故今乃有各道加分耗請得之事今年若許施則自明年便成應行之事加分條必當爲均廳所管矣均廳給代而已本與經費衙門有異則以耗條歸之恐有名實不當之歎況啓後加分之仍以爲名色亦不無苟且之歎故日前戶判之以此事遣備郞來問之時臣則己以所見之如此備言之均廳草記勿許之恐爲得宜敎以有司堂上各陳所見判敦寧徐有隣曰均廳事勢近頗不贍而又當昨年停退條今年蕩減之許多給代均堂之必欲請得補用固是有司之職而第益加分耗條雖非目下所用自當添補原穀則事面無異於原耗年前啓後加分之請得非但名色之各異亦不過一時權宜之政不必每每爲例且穀物自有京外句管之各衙門請得之後各衙門不欲移送則恐不無啓請紛紜之慮均廳草記所請今姑置之恐合事宜行吏曹判書尹蓍東曰均廳草記以啓後加分耗條爲請而啓語稍欠別白乃有廟堂勿施之請然各衙門各營門穀物則原還添補無關於國計依近例劃給均廳以爲經費補用之道恐無不可矣戶曹判書李時秀曰道名衙門及穀名石數俱不的指混擧仰請曾無此等之例似難許施矣敎以均廳之用耗名實不副果如卿言前例亦謬例僉議又若此該廳草記置之予曰松留知此事乎冕膺曰臣父草記非謂元加分耗也卽指啓後加分耗也零零瑣瑣之分屬各衙門者不如都付一廳以補昨年之減縮則散之無益於公私合之有禆於經費得失懸殊且況京外之不得不應用者亦皆除之似無礙掣之端故與有司堂上往復時辭意亦如此矣予曰勿論如此如彼所謂啓後加分云者不可使聞於他人此必緣爲監司者謂或染指而作此名色也設或分還狀啓之後因各邑之請而有不得不加分者則更爲狀啓猶或可也何可創出無前之名色乎爲監司者欲自明其不染指而作此名色使之與聞於朝廷則朝廷以此名色有所區處揆以事面甚不美矣分留狀啓之法亦不久而又出啓後加分之名矣
정조 19년 · 강
命總廳還部內抄戶分給之類以錢代捧仍捧其色落
정조 19년 · 목
總戎使徐龍輔啓言本廳還上今方開倉始捧矣請今年部內抄戶分給之類申飭京兆及各部俾於限前畢納從之敎以今年秋穀田種勝於畓種勢難本色督納以錢代捧龍輔曰今番分還還捧時許令除耗事旣承下敎京兆各部自當依此知委而至於色落則與耗條有異請依例收捧從之
정조 19년 · 강
命施禁衛大將李邦一刊削之典罷入侍玉堂朴吉源職
정조 19년 · 목
禁衛大將李邦一曰本營米條一萬四千石今旣移送戶曹而本營支放每朔當入一千二百餘石一年之數合一萬六千餘石支放之道萬無拮據之望矣右議政蔡濟恭曰向日傳敎以營屬之腹空爲將臣之責爲將臣者當商量好道理周旋磨鍊以盡其職責而今者所秦殆同若己不知者而欲全責於朝家是豈委任之意乎邦一曰一萬六千石內雖除停番鄕軍一年料四千餘石其不足猶爲一萬二千餘石不可不及今貿取以營儲萬餘兩中除出貿米則似好而每石五兩爲常定之價勿論貿取於江上京外趁今出給而責納於明年五六月則或有願受者而營儲僅支明春則新貿之米不得不於三四月責納此則無人願受者雖然貿出此又不足欲以六當除番錢貿用則番軍之來始在來年三四月亦無趁今貿米之道勢將以某錢先用待番錢還償之外恐無他道矣濟恭啓言頃日禁營保米區處之際傳敎至嚴明年營屬接濟之方一委之將臣之如何處置則爲將臣者以錢以米惟當自下竭力指處不敢復有所煩陳於筵席事體道理固應如此而禁將之敢爲進前以此事煩聒不已有若仰請睿裁者不但事體不然道理大段未安矣領議政洪樂性曰筵體至嚴則李邦一之如是煩聒已極駿妄況向時傳敎何等截嚴而敢以此事提達有若仰請自朝家區處者尤爲放恣至於右相論責之後猶復肆然煩縷不止無嚴之習誠甚痛駭請亟施刊削之典無批答翌日敎曰莫嚴者筵體與國綱雖無領右相之嚴辭論罪義不敢若是況大臣擧條亦無賜批卽深惡之意則猶復煩聒極爲駭然而身爲入侍玉堂無一言聲罪損體大矣當該入侍玉堂罷職迄至經宿無所早白反乖國體依大臣所請律名捧傳旨差代間訓將兼察牌招聽傳敎
정조 19년 · 강
以具允明爲禮曹判書前望也
정조 19년 · 목
敎以新除授禮曹判書待下批牌招拜表擇日先擧行後謝恩
정조 19년 · 강
召見對策入格蔭官于齋室
정조 19년 · 목
蔭官李寅燮等以次奏職姓名後須賞於庭下予曰宮庭至近不敢呼唱行禮除之
정조 19년 · 목
持公事入侍也○予曰今番朔書元在京者多稱在外甚駭然李允謙申星模申溥李重蓮皆自政院招致嚴飭每五日書納朔書一件李允謙則間一次書納千字李泳夏則一朔兩次千字書納一件
정조 19년 · 강
命都憲官方依吏曹草記跋語施行
정조 19년 · 목
該曹啓言因校理朴吉源上疏都憲定限事令吏卽問于大臣仍具銓官意見論理稟處事命下矣遣卽官問于時原任大臣則領議政洪樂性以爲都憲之職比之六卿尤有重焉近來注擬非不掄選而第纔陞二品便卽通望誠非所以峻選淸簡之本意限以經筵泮長已通淸人就其中有風裁言論者通擬而久任則恐合愼遴簡而責成效之道矣云左議政兪彥鎬以爲都憲爲職地望自別曾在祖宗朝或有單望二望擬入之時原其設官之意只擇其聲望風猷足以彈壓一世者擧以界之而已非如他職之躡階梯循資歷者故古者亦有以堂上直拜大諫之人蓋以言官之長惟其人之是取也今若引銓通之例定其界限則殆近於拘攣又多有掣礙恐莫如付之銓曹使之必審必擇要以極當世之望爲準則官方自重庶有復舊之效以此申飭允合事宜云右議政蔡濟恭以爲愼惜名器爲官擇人都係於秉銓衡者有鑑識有公心而已若以官方之今不如古隨某窠而欲爲之界限則不幾近於隨矢立的乎都憲之重重於亞銓祖宗朝官制然矣今者臺疏之以遴選不嚴爲慨其言誠然然必欲立界限以防濫竽則所謂界限其將何以爲定今之淸望無過於經筵亞銓將使之由都憲而始通經筵亞銓則都憲之選或恐反啓躁竸之門矣將使之歷經筵亞銓而始爲都憲則經筵亞銓未必皆望實俱當然則都憲安在其重且大也臣意則欲擇都憲先擇秉銓之任方可爲挈裘領而毛自順天下萬事不救其本徒欲就其末而切切然救之則竊恐無益於事而徒爲紛更之歸矣云領府事金履素以爲憲長得人則可以致治卽我東儒賢之言也比之亞銓等淸選反有重焉今若以亞銓諸窠爲都憲之階梯則都憲反輕臣之愚見不必創出新制分付銓官各別愼簡漸爲復古之效恐爲穩便而若欲定限則已通人區處依年前國子長變通時例行之亦無不可云判府事李秉模以爲都憲之職地望極峻在古名碩不以銓曹文任爲榮以都憲爲至榮傳爲美談如欲復舊莫如申明銓格或以經術德望或以言論風裁必以極一世之望爲準寧曠無苟備寧狹無泛擬則苟非山林宿德或淸名推望之不可拘以常格者諸般淸要自應在於歷敡之中而但念銓曹雖云華要用各異器宜於憲者未必盡叶於銓宜於銓者未必盡協於憲然又不可分爲二塗此則付之當銓者之權衡恐或爲宜至於已通之人無論變通之如何必皆自引重通之外似無他道矣云諸大臣之議如此而都憲爲任古稱行道之職先正臣趙光祖以經幄之長任專啓沃猶以所重在風憲移授焉文忠公閔鼎重歷敡淸顯之後初拜都憲告慶于其尊屬至今傳爲美談其遴揀之難且愼當何如也人以世降職隨而輕今雖極一時之選而官方則漸不如古儒臣旣疏言之至有此收議稟處之命臣等冒據銓任不能對揚萬一使淸朝莫嚴之官職有所得重焉則毋寧定其界限藉此而爲可幸無罪之圖此後都憲通擬就國子長銓堂經筵文任已通人中更加擇擬而舊望諸人依年前泮長禮議分歧後定制今姑勿擬山林宿望勿拘此限承旨外任不爲啓請備擬及二望擬入如亞三銓例爲之事一體定式恐合事宜請上裁敎以依草記跋語施行而定界立限殊非重其官嚴其選之義此則一二大臣之言是矣然近來凡事率皆依樣然後成樣所以有卿等界限之請而今人雖不若古人就其中另求稍欲自好之人則或豈無近似之人設又乏人亦惟在於培養之如何勿定界限爲先拔例擇差外此激揚之除必以惜身名重名義頗欲澹泊於進取之人先於人而用之來頭都憲之擬望其將指不可勝摟政政着念窠窠留心不負久任責卿之意
정조 19년 · 강
備局以庭試初試入格試券無違定式請勿存拔從之
정조 19년 · 목
備邊司啓言今番慶科庭試初試兩所入格試券五百七十二張臣等依下敎來會公廨一一考閱則諸作之不滿意者殆居十之七八而出榜已經一宿殿試且在不日有難苛摘於入選之試券塗人之榜眼且其文體筆法別無違於新定令式者請勿爲存拔仍以置之允之
정조 19년 · 강
命訓局陞戶擇其殘邑今姑停減待後式只以每式應定額數抄上
정조 19년 · 목
有司堂上徐有隣啓言訓局陞戶昨年諸道多有告歉處今雖秋成瘡痍未穌就其中擇其殘邑限一百二十名今姑停減待後式只以每式應定之額數如例抄上之意請分付訓局及各該道從之
정조 19년 · 강
敍前參議成德雨前執義尹序東等
정조 19년 · 목
承旨蔡弘遠啓言都承旨黃昇源旣已蒙敍除職而前參議成德雨係是同罪前大司諫李東稷朴宗來前獻納韓致應旣已蒙敍而前執義尹序東李過濟前掌令趙彥哲前持平洪時溥尹之鉉前正言李瑞朝俱是同罪之人故敢此仰達矣敎以竝敍用
정조 19년 · 강
遞承旨李晉秀以李儒敬代之前望也
정조 19년 · 목
敎曰左副承旨許遞前望單子入之待下批牌招察任又敎曰新除授承旨李儒敬時在華城城役所殿試趁期乘馹上來事下諭
정조 19년 · 강
命蔭官之不爲應製入拿處傳旨中年過四十人勿論
정조 19년 · 목
因蔭官實職人實病實故及廢科外無端不爲應製人北部都事徐興輔典設別檢南正和東部都事李玄始漢城判官李志淳主簿尹應鉉司饔主簿宋欽書直長鄭持容司宰奉事朴宗龜尙衣主簿徐有惇等拿處傳旨敎以應製雖異於赴擧而蔭官亦與文臣稍異則以不爲應製何必設爲法禁而拿處乎然年少之人科擧則爭赴應製則規避其習可駭所以年前傳敎有拿處之定式而此特飭勵而已若非今番之多數規避則豈如是乎到今令不可不信而此傳旨二十一人中年過四十人勿論○政院啓言尙瑞直長閔致謙掌樂主簿李英冑社稷令李承默刑曹佐郞金仁柱工曺正郞權思浩司䆃奉事李英紹司饔直長鄭冕綏平市令安弘迪直長朴正圭監察趙命喆敦寧參奉李敬簡尙衣僉正李命暹等十二人俱已年過四十原傳旨付標以入
정조 19년 · 강
罷綾州牧使趙翼鉉報恩縣監尹光濩以李大永爲綾州牧使徐洛修爲報恩縣監竝口傳也
정조 19년 · 목
吏曹啓言秋務方殷科由上京守令榜出翌日皆卽下送後草記事命下矣甑山縣令宋煥章連山縣監尹五榮義興縣監李洛秀鎭岑縣監林淳浩咸安郡守沈厚之大丘判官鄭昌耆寧遠郡守金思義淸州牧使安廷鐸德川郡守徐弘輔林川郡守趙榮慶平澤縣監成鼎柱白川郡守徐敎修全州判官尹光垂樂安郡守李性重鴻山縣監金思䄷韓山郡守李秉淳楊口縣監洪養默昌平縣令金濟萬任實縣監洪履簡新昌縣監李惟稱禮山縣監洪百淳黃澗縣監鄭殷祥聞慶縣監宋倫載才已下送金山郡守李廷書鎭安縣監尹文東長水縣監朴壽亨沔川郡守洪大應安峽縣監元在明金城縣令金相穆今番文科庭試初試入格殿試出榜後當爲下送而寶城郡守金鎜母病猝重一二日內難以還官云報恩縣監尹光濩綾州牧使趙翼鉉謂有身病不爲還官其在事體誠極未安請當該兩邑守令竝推考允之敎以謂有身病不爲下去者卿其査出稱病與否稱病則罷黜口傳差代
정조 19년 · 강
分揀注書趙台榮拿處
정조 19년 · 강
命鐵箭應試盡才精試一二三所呼不之類或有遠射者一竝追射六兩二百步自願者無論京鄕武別爲呈單於武二所
정조 19년 · 목
武二所啓言臣所今日鐵箭應試擧子入格二百二十二人講書入格一百三十三人而鐵箭未及試取尙有餘數今日內實無出榜之路敎以何必明日雖至再明盡其才緩緩精試無或有一武之公然遺珠況六兩勸奬之時尤豈可草草爲之又況科名何等慶科乎殿試已以限數日徐徐爲之料量殿試日則當先試殿試擧子直赴會試擧子其翌日或又其翌日當試原榜卿等知此意切勿驅迫近日一二三所呼不之類或有百五十步遠射者一竝追射如是下敎之後一有遺珠卿等難免其責以此知悉此傳敎令京兆知委坊曲六兩二百步自願者無論京武鄕武別爲呈單於武二所事分付
정조 19년 · 강
重推捕將柳孝源捉致該校于秋曹出給載寧擧子金光顯忠州擧子陳聖哲亦還給試所申禁非啓目移送之式今番文武試所微罪移送者一竝勿論仍飭錄名之制
정조 19년 · 목
刑曹啓言卽接庭試武一所移文則載寧擧子金光顯戶籍踏印僞造現捉忠州擧子陳聖哲戶籍則忠州而單子則居京書呈竝爲捉送云矣金光顯印信僞造罪係一律今方嚴囚推覈而至於陳聖哲莫重國試幻易居住用奸冒入亦爲痛駭請朔州府邊遠充軍定配卽爲押送敎以戶籍豈有僞踏之理而印雖僞造吉挾及手決何以箇箇僞造乎紛撓中亦何以知其眞箇僞造則事關一律何等難愼而又豈如是容易移送乎凡僞造御寶及印信之移送刑曹也先自捕廳捧遲晚然後又自捕廳啓目而啓目依允然後始爲移送自是不易之典則必是捕校之所捉而擧行之如是違格萬萬駭然當該捕將爲先從重推考該捕校所當反坐姑爲分揀該校捉致曺庭出給厥漢後草記此後除非啓目無敢移送事嚴飭居住之換易不知爲幾十百則豈可獨捉一漢乎試所事亦爲駭然還給試所同罪諸漢限數十名當刻內同爲捉送然後照律大抵今番科場之不嚴專由於以慶科之致不能嚴束於入場之前而然況禁亂官及備郞無狀又於入場時亦不能嚴束若是而何責於試官何論於擧子乎今番文武所微罪移送者一竝勿論此後科場自當有別般申禁之方勿以今番慶科之闊狹認爲一分縱弛事嚴飭大抵科規未復古制之前奸弊何以防杜乎然錄名之法至嚴此一款常欲修明者也年前猶有其效今科又復蕩然云令廟堂知此意論理草記待批下嚴飭京外
정조 19년 · 강
命鑄錢監董郞廳尹光心限畢鑄除本仕
정조 19년 · 목
戶曹啓言鑄錢之役今月初三日爲始開鑄各項應行條件依前節目施行請監董郞廳尹光心限畢鑄除本仕凡公會竝許停免使之專意擧行允之
정조 19년 · 강
分揀有司堂上李時秀緘推照律
정조 19년 · 목
憲府啓言曺司有司堂上李時秀緘答以爲猥忝曹司有司之任觸事昏謬致使郞官下屬慢不懲畏諸般擧行每多怠忽莫非不職之罪而至於科場飭禁法意甚重備郞摘奸申飭何如而科場之雜亂摘奸之不嚴未有甚於今番所謂現捉尤極無實而曚昧迷錯旣不能先期預飭又未得趁卽摘發下壞職責上煩特敎論其所犯實合重誅云卽爲照律杖一百收贖公罪施行而係是二品請上裁敎以近來備局曺司有司堂上之不專其任如中書之權輕爲有司者不肯擔着若是而廟堂何以行號令於京外乎委寄中書之道朝家當有所隨處勸勉而專責有司之方顧不在於大臣乎今番緘惟之命非特責備於重臣而已飭亦施矣何必照律姑爲分揀此後則無或却顧推讓俾無如前泯禁之弊
정조 19년 · 강
放金吾時囚李益運李祖承安經心趙鎭井充軍張景泓于泗川縣仍命李汝節鮮枷囚
정조 19년 · 목
敎曰飭已施所犯亦有輕重時囚罪人李益運李祖承先爲放送○禁府啓言兼春秋安經心原情以爲去月二十一日夜因院隸之催促趨赴於金虎門外則藝文館書吏以領府事疏批出送門隙曰待開門速往傳之云而又云承旨以爲以家近兼史送之故只知奉命之不容遲緩卽爲發去而以愚迷所致未能往復詳探定其行止而徒聞承宣之言徑先下往難逭重律云請刑推得情又啓言協律郞趙鎭井原情以爲身爲協律郞而懸題呼跪誤認以呼拜徑先擧麾以致莫重儀節之錯誤實是愚迷不職之罪云請刑推得情竝敎以分揀放送又啓言吾又浦前僉使張景泓原情以爲當初唐船之來到也使本鎭校卒善爲逐送矣彼人不有約條至有下船犯境之擧故不勝驚駭果與如干鎭卒出往海邊諭以法禁之至嚴使卽退去則彼人終不回聽欲與爭閧疲殘鎭卒惶㥘逃避之際遺落軍器竟被彼人之打破愚迷所致未能詳陳事狀致使莫重邊報以至失實之境云請刑推得情敎以考律勘放後草記又啓言張景泓杖一百收贖告身盡行追奪泗川縣邊遠充軍請依例押送配所允之敎以如有功議減等
정조 19년 · 강
判下秋曹都囚徒
정조 19년 · 목
因該曹尹商儀等都囚徒敎以如非啓目移送者還送使之具格移文然後還囚而以上已結案罪人中自捕廳移送而不爲啓聞者皆用一例又因尹鳳儀都囚徒敎以如非啓目而移送者還送捕廳又因金光顯都囚徒敎以草記下批放又因朴英稷都囚徒敎以更觀此後擧行處置次姑爲放送又因朴重顯等都囚徒敎以次堂今日捧供以聞又因權趾正等都囚徒敎以雖不書罪目今番慶科皆用寬典放又因李倫采等都囚徒敎以所爲雖甚無狀令番慶科皆用寬典放
정조 19년 · 강
命儒生罷漏後入場武試官及擧子天明後待令
정조 19년 · 목
敎曰儒生入場罷漏後爲之闕門留門三更三點爲之事分付兵曹今日詣春塘臺時只文武試所承旨待令侍衛則留門後待令武擧子則天明後待令武所試官亦令天明後待令
정조 19년 · 강
以李晚秀韓用龜差假承旨
정조 19년 · 목
敎曰行大司成李晩秀吏曹參議韓用龜分所收券時假承旨差下
정조 19년 · 강
命試官中無職名人令該曹付軍職
정조 19년 · 강
分揀宋欽書徐有惇徐興輔南正和李玄始李志淳尹應鉉鄭持容朴宗龜等
정조 19년 · 목
因禁府囚單子敎以分揀放送
정조 19년 · 강
命兵判棍治西道參軍金尙埰
정조 19년 · 목
兵曹啓言卽接西道參軍金尙埰牒報則以爲訓局所授白岳山東邊第一城廊近處體城二間許今日頹圮云請限改築間嚴加守直之意分付敎以何時頹圮今始牒報若能巡山禁松豈如是遲滯乎其委折査問草記又啓言金尙埰處査問則以爲昨日巡山至大隱巖近處日已暮而巡山軍來言白岳山東邊第一城廊近處頹圮云故卽往看審後馳告于該大將所在試所仍與該營將校同到頹圮處尺量間數後牒報兵曹以致夜深云矣初旣遲滯從又漫漶所當重勘而旣有査問草記之命爲先捧供以入敎以近來申飭之下參軍巡山之怠慢如此何以禁松嚴棍懲勵卿亦此後時時擲奸以考勤慢
정조 19년 · 강
還給大司成李晚秀疏本仍命庭試文二所試官幷重推
정조 19년 · 목
晚秀以菊製入格人宋文淵疊抄於庭試初試上疏請譴敎以殿試在明豈可闊㣣卿等從重推考此疏還給
정조 19년 · 강
命金濟柔張仁成直赴殿試
정조 19년 · 목
庭試初試武一所別單副司勇金濟柔鐵箭一矢一百六十一步二矢一百五十八步三矢一百五十六步別武士張仁成鐵箭一矢一百五十八步二矢一百五十五步三矢一百六十步敎以幷直赴殿試二三所準此
정조 19년 · 강
庭試初試武一所出榜詣闕
정조 19년 · 목
壯勇軍吳厦守居首
정조 19년 · 강
御春塘臺行合六慶慶科庭試殿試文科試官李秉模徐有隣沈煥之朴宗甲金啓洛李始源權晙武科考官蔡濟恭李得臣李漢豊李羽晉申鴻周李身敬具綘講分所加差考官尹蓍東李時秀徐龍輔李亨元柳孝源任嵂尹行恁南公轍李壽鵬金明遇
정조 19년 · 목
具翼善冠袞龍袍陞座文武科試官率文武擧人行禮訖命文試分五所御考恩賜人菊製被抄人分坐于臺下之左李勉兢韓用龜爲試所承旨元搒一二所入格人分坐于壯元峯之右洪義榮李肇源爲試所承旨直赴殿試人則別坐于臺上入門七百六十六人以后稷之孫實維大王爲賦題限以人定予曰桓廟追躋閟宮上號同在一年是誠我東方稀有之慶也是科是題意蓋有寓卿等其知之否濟恭等曰我東方無强之休實與周家此隆匹休矣予曰自懸題時限三時納券無或如前犯科古則設殿試於仁政殿故謂之殿試今此春臺旣非棘圍亦非殿庭雜人一切嚴禁毋得亂入尹命烈則前已削科而今以同慶之意持令面試此與直赴有異令着道袍別坐製納承旨李儒敬以分所試官李漢豊申鴻周方以武二所初試試官未及出榜不能待令奏命柳孝源金明遇使之進去相換命武試直赴會試及殿試人先爲試藝予曰武擧子整齊之申飭不啻縷縷而呼不甚多帳殿試取豈敢如是內外入門呼名官令壯勇使各決掍七度可也午正後文科試券始許來呈子帳殿收券七百四十七張至日暮命諸試官進前考券予曰今番之科異於他科且旣令晚呈不可早取宜徐徐詳考緩緩出榜俾無遺珠之歎夜將深矣卿等姑爲退去
정조 19년 · 강
罷兵曹參判蔡弘履職以趙鎭寬代之前望也
정조 19년 · 목
承旨李儒敬啓言今日殿座時兵曹判書沈煥之以試官進去參判蔡弘履當以別侍衛入直檢飭衛內而徑先出去請從重推考敎以罷職仍命前望單子入之以鎭寬批下
정조 19년 · 강
推承旨蔡弘遠罷金吾堂上鄭好仁職
정조 19년 · 목
承旨蔡弘遠啓言今日禁府啓目承書判付未及啓下而徑先頒布臣之曚然不察不勝惶恐而雖以該府事言之只憑未啓下之文蹟遽爲擧行草記有關後弊萬萬駭然請當該堂上從重推考敎以爾則推考該府事大關後弊罷職
정조 19년 · 강
命尙瑞直長閔致謙安命遠事過後拿處
정조 19년 · 목
敎曰試券越寶尙瑞院官員事過後拿處
정조 19년 · 강
命兵曹崔命健元永胄嚴棍仍命金吾從重勘律
정조 19년 · 목
該曹啓言依下敎文一所禁亂官假都事崔命健二所禁亂官假都事元永胄各嚴掍十五度後今番場中隨從亂入委折一一捧招則命健等所供以爲身爲禁亂官不能擧職以致場中之雜亂莫非渠等之罪惶恐遲晚云矣一所禁亂所羅將安聖集等四名二所禁亂所羅將柳東植等四名各嚴棍二十度○禁府啓言一所禁亂官崔命健二所禁亂官元永胄原情以爲莫重科場不禁雜亂之罪實合萬殞云命健等時任及曾經宣傳官請議處敎以今番場中之不嚴卽渠輩之罪如許禁亂官豈可尋常處之乎從重勘律以草記照放
정조 19년 · 강
飭秋曹玉堂書吏朴重顯等更爲嚴杖究覈
정조 19년 · 목
刑曹啓言弘文館書吏朴重顯等更招以爲昨年五月二十二日校理沈興永拜辭肅謝時値下番之空不爲姑降入直直爲出去同年六月初二日副修撰成德雨以下番入直時値上番之空不爲姑陞入直直爲出去今年三月十七日校理金義淳時値下番之空以陳箚入來不爲姑降入直直爲出去上頃三員毋論姑陞姑降旣値空番則例當入直而不見交代直爲出去則此是不爲面看徑出之官而渠等以愚迷之極今始現告此與不俟交代直爲徑出有異敢以此欲爲彌縫而終不指的現告請依前判付首吏各別嚴訊期於得情敎以姑爲保授於曺內待後坐起更爲嚴杖究覈期於得情
정조 19년 · 강
庭試初試武二所出榜詣闕
정조 19년 · 목
別武士陳精恒居首三所初試入格人合一二所出榜
정조 19년 · 강
御春塘臺科次文科試券試武科射講
정조 19년 · 목
具翼善冠袞龍袍陞座命武所開場作門外喧嘩命禁喧郎廳李翊模記過以不善傳命命宣傳官梁埉尹養儉記過令兵判事過後決棍五度仍命試官進前考券武所講考官進前開講考券至初更予謂試官曰卿等勞憊矣試券未考只餘百餘張明日可以畢考姑爲退出總府堂上老病者皆令退去以年少者入來
정조 19년 · 강
推玉堂李羲甲沈奎魯
정조 19년 · 강
命武科直赴李泰萬等更試尋命泰萬嚴刑充軍于機張縣
정조 19년 · 목
泰萬等殿試講時不卽待令屢次呼不竝命拿入決棍其中各營所屬出付該營棍治仍命呼不者之昨日試記竝勿試更爲應試泰萬講不成聲擧措駭安命令兵判決棍十度充軍以其罪目行會該道道伯嚴刑一次後押付配所
정조 19년 · 강
命司謁尹昌烈事過後令攸司科治
정조 19년 · 강
命柳葉箭邊一中人成達榮以殿試施行
정조 19년 · 목
敎曰內禁衛閑良成達榮柳葉箭邊一中曾有下敎矣特爲殿試施行
정조 19년 · 강
汰宣傳官權思漢
정조 19년 · 목
思漢以月覲門標信宣傳官擅離信地命拿入敎曰近來宣傳官等頑惡特甚留門標信則入房頹睡把門標信則信地不在以至今日月覲門進去宣傳官事而駭然莫甚矣當該宣傳官權思漢爲先汰去令該曹口傳差出又敎曰宣傳官差出令次堂擧行
정조 19년 · 목
武擧講册例目訓鍊院待令而台榮誤以芸館分付也
정조 19년 · 강
分設武所於丹楓亭不老門
정조 19년 · 목
敎曰武所設場雖於明日勢雖畢試丹楓亭不老門柳葉箭分所試取丹楓亭試官行吏曹判書尹蓍東行副司直李敬懋行副護軍任嵂申鴻周李壽鵬進去不老門判府事閔鍾顯行副司直徐有大行副護軍申大謙行副護軍任聖說訓鍊院正柳相亮進去事分付
정조 19년 · 강
拿問封彌官鄭履綏推承旨李勉兢蔡弘遠
정조 19년 · 목
承旨李勉兢啓言筵席步趨自有常度殿座體貌尤當自別而封彌官鄭履綏出入之際行步太緩有欠敬謹極爲駭然而本院請推之外無他可施之罰何以爲之敎以駭然甚矣拿問重勘不能檢飭之承旨亦爲推考
정조 19년 · 강
勘放時囚崔命健元永胄
정조 19년 · 목
承旨洪義榮啓言時囚崔命健元永胄草記照放事命下而判義禁未差次堂例不得擧行云何以爲之敎以令次堂擧行○義禁府啓言崔命健元永胄照律請杖一百收贖告身盡行追奪放送允之敎以如有功議各減一等又啓言崔命健元永胄竝功減一等杖九十收贖奪告身四等
정조 19년 · 강
行科次于暎花堂考試後文科殿試折榜取十人召見于帳殿
정조 19년 · 목
具翼善冠袞龍袍陞座予曰午前當出榜武分所開場斯速爲之仍命試官進前考券右相亦爲進前同考考券訖折榜取李卿尹呂東植金鎰李毅采金邁淳閔命爀李東煥南度中李周楨鄭日泰等十人命新恩來待以次入侍各奏姓名訖先爲退出
정조 19년 · 강
命直赴勿施人尹命烈復科
정조 19년 · 목
因命烈面試試券敎以面試之作可謂刮目直赴勿施勿施
정조 19년 · 강
充軍禁喧郎廳金錫泰于慶興府命訓鍊大將徐有大記過知義禁權ꞇ推考
정조 19년 · 목
兼春秋金錫泰陞殿之時擧措駭然予曰前後飭敎何如而終不知悛少無嚴畏極爲痛駭職是騎卽使之出去禁喧少頃以禁喧不嚴拿入決棍十五度以執杖牢子之不善擧行命該大將記過牢子次知敎鍊官出付該營決棍汰去仍命錫泰遠地充軍義禁府以熊川縣定配所敎以近來之人無論文武出入香案之前歲月稍久則輒多怠忽如是之故如渠輩遐方卑微之蹤敢生愚濫之心無嚴多端廿度之棍充軍之律不足以懲其罪則焉敢以近地定配所乎當該堂上推考草記還給該府又以慶興府定配所
정조 19년 · 강
命武科殿試京擧子中無歸屬者使兵曹管束軍門及八道擧子分屬各營收單整待訓鍊院只管試記著爲式
정조 19년 · 목
承旨李儒敬啓言今次武科殿試額數旣多只使訓鍊院主管整待故擧子輩輒多臨場呼不試體紛雜誠極未安年前庭試放榜時因特敎軍門擧人及八道擧人分屬各營京擧人之無歸屬者亦使兵曹整齊故放榜時得免雜還之患兵曹自是主試衙門軍門旣檢擧人則照管殿試擧子別無爲弊之端今後殿試擧子中京而無歸屬者使兵曹管束軍門擧子及八道擧子分屬各軍門收聚單子整待人員於試場訓鍊院只管試記而合力檢擧則似無如今番錯亂之弊以此定式恐合事宜從之
정조 19년 · 강
禁惟成均傳士申溥
정조 19년 · 강
推武二所初試試官李漢豊等
정조 19년 · 목
承旨李儒敬啓言卽見武科二所初試榜目則五百額內閑良金慶國疊錄致此原數之減額莫重榜目不能審愼如是錯誤極爲未安考官李漢豊拘於格例雖不得請推其外諸試官請竝推考原榜目中疊書者付標從之敎以上試官一體推考
정조 19년 · 강
命南兵營直赴殿試人除殿試特付今榜
정조 19년 · 목
兵曹啓言觀此南兵使李格啓本則本營屬親騎衛都試甲寅條居首出身金陽綵沒技閑良盧國蕃等四人乙印條居首出身李達侖沒技閑良金鼎九等七人竝令該曹考例稟處盧國蕃等似當依法典直赴殿試金陽綵李達侖亦當依定式自辟窠邊將除授而係干恩典請上裁敎以依回啓施行而直赴殿試人如已上來除殿試特付今榜之尾
정조 19년 · 강
拿處工曹正郞權太應
정조 19년 · 목
政院啓言卽見工曹今朔納御用筆枝則品甚麤劣全不成樣濡墨則尖禿試字則畵裂初不堪用事之駭然莫此爲甚該色郎廳所當重勘而請推之外無他可施之罰何以爲之敎以拿處
정조 19년 · 강
命江華經歷申光河拿處單子違式之擧子特令應試
정조 19년 · 목
考官李得臣啓言江華府擧人單子居住或不塡或疊書者至於六人之多俱違格式而一例着保者誠極駭然請原單子竝拔去當該經歷令該府拿問處之敎以聞其事勢專由於地方官之不能檢察而然經歷拿處擧子使之應試
정조 19년 · 강
分揀承旨洪義榮李肇源禁推
정조 19년 · 목
因義榮等禁推傳旨敎以旣非該房事勢似然分揀
정조 19년 · 강
命武科殿試分所於訓鍊院今日內出榜
정조 19년 · 목
敎曰今日內勢難畢射六兩又爲分所於訓鍊院命官承旨及試官等以丹楓亭進去人進去使之今日內出榜
정조 19년 · 강
推吏曹判書尹蓍東參判洪明浩仍命勿捧蓍東等辭疏
정조 19년 · 목
敎曰命官事聞之吏判因大臣收議中請擇銓官句語與亞堂引義欲辭疏云雖使姚崇爲吏部大臣其可不以擇人爲主況收議云云毫無箚着於時任銓堂且況吏判除拜後應通者外未見有濫通之事由前由後處義萬萬不可若此則事屬銓官竝與泛論之說而大臣將噤默乎私義雖重後弊宜念銓堂竝推考辭疏勿捧
정조 19년 · 강
推江原監司李秉鼎仍命狀啓改修正上送
정조 19년 · 목
因該監司楡岾寺修葺後狀聞計料事狀啓敎曰交承之間古人每稱無異同氣大抵相愛有如是矣向於位田事語侵前伯意謂適然而置之矣此狀啓又以前伯不干之事無端插入有若侵斥然者事體所在殊涉不然筵稟出擧條者有不爲經紀之罪乎莅藩而任他者有泛忽之責乎道伯推考狀啓還下送使之改修正上送
정조 19년 · 강
命伊川府使趙雲行降付原州中軍
정조 19년 · 목
江原監司李秉鼎以伊川府使趙雲行謂有情勢不呈公狀罷黜馳啓敎曰當初事旣不成說到今所謂私義可謂駭笑莫甚況於特敎下送之下焉敢規避乎國綱所在不可仍置狀啓還下送伊川府使趙雲行降付監營中軍使之星火受現後狀聞時任中軍令兵曹區處
정조 19년 · 강
遞持平趙德潤金羲淳
정조 19년 · 목
德潤等以曾經掌憲引避請遞也
정조 19년 · 목
具翼善冠袞龍袍乘輿出靑陽門由明政門永淸門還內
정조 19년 · 강
武科殿試出榜取五百一人
정조 19년 · 목
初試未及一齊出榜初五日先試一所初試入格人是日又試二所初試入格人取金聲鳴等五百一人
정조 19년 · 강
命新恩政事當日爲之
정조 19년 · 강
遞差刑曹參議尹得孚
정조 19년 · 목
承旨李勉兢啓言三品以下官之無得陳疏尋鄕自是法例而刑曹參議尹得孚謂以有事先壠日前陳疏故本院以無例退却矣追聞卽爲下鄕云事極駭然本院請推之外無他可施之罰何以爲之敎曰雖緣生疏有違格例本職遞差今日政差出
정조 19년 · 목
以沈煥之爲大司憲煥之李時秀徐龍輔竝新通也洪秀輔爲判敦寧閔鍾顯爲判義禁林濟遠爲同義禁金珠淵爲伊川府使趙永祥爲漆原縣監李卿尹單付典籍金聲鳴單付繕工主簿卿尹文壯元聲鳴武壯元也
정조 19년 · 강
平安兵使申應周以方山前萬戶康漢淵所犯諸條査問馳啓
정조 19년 · 목
收啓以爲方山前萬戶康漢淵所犯諸條拿入嚴問則漢淵所招以爲還穀發賣立本取剩事果以朔科預下及耗米先下留庫中取出折米八十一石三斗捧價四百六十一兩一錢之後四十一石三斗則以渠八月至朔料除報加出四十石則每石以三兩後自願立本於鎭底居民餘剩錢爲一百七兩二錢故果爲取用擅弄國穀之律烏可免乎戶斂之別立名目依前復設收捧物種事鎭下居民輩今年正月謂以時當農作勢難立役於烽把斂米雇軍之訢逐日沓至故問議兵校則此亦鎭例故鎭民戶保竝一百八十五名內除其任役人三十六名其餘一百四十九名處各斂米八斗合爲七十九石七斗內二十八石八斗三升烽把軍雇價磨鍊七石十二斗各樣公用雜費條磨鍊二十一石八斗兵校廳公用負債報給次磨鍊其餘二十一石八斗七升收捧後區處次成件記踏印以置又於列立雇價斂給次本鎭卒除雜頉實軍一百三十七名每名名斂米二斗合十八石四斗內十六石列立軍雇價磨鍊餘數二石四斗收捧後區處次亦爲成件記以置兩條收斂雖因渠輩之所願係是名目之別立則橫斂之科在所雖免而此非已斂之物不過姑爲磨鍊成置件記者分饋酒肉斂得米石事渠到鎭後所養猪爲三首而貶下之後有難仍畜釀酒六盆竝此三首猪出給校卒使之分食則渠等議以爲鎭將今當徑歸且有此酒肉之鐀竝各隨力斂得米石俾補於報債之地爲好所斂之數折米爲十石十一斗五升方當窮節無路收捧將爲待秋斂給雖非已捧之物亦是橫斂之端監官金福柱充上穀奪取再徵事昨年五月出米十石作爲酒餠分饋鎭底居民名爲前前萬戶報債之資而從其自願斂得四十二石米矣及其收捧之後鎭民輩以爲酒餠出自鎭將則所斂之米不可他用云故渠果爲取用而前前萬戶所負則區處無路載錄於其時監官金福柱名下矣因福柱呈訢主鎭官渠之所用米四十二石每石價錢三兩合一百二十六兩備給福柱錢雖備給穀則斂民伏竢重勘濫刑事金召史母女決罪時果爲棍治而女人施棍旣是法外則濫刑亦所難免軍政幻弄捧賂存拔事凡於軍政一任兵校使之擧行則或有兵校輩自下捧賂之事而渠則雖無分錢所犯捧賂之設至登邑牒此莫非矇未覺察之致施棍女人定屬劫騙事金女背其本夫通奸鎭民故兩次棍治定屬鎭婢棍治與定屬俱是法外則宜被當律而至於劫騙一款實爲曖昧此外無他所犯之事云漢淵前後所犯俱是不法罔赦之罪而今旣箇箇自服一一呈露而至若良女之劫騙主鎭査報金女之招旣甚丁寧且有條理則渠何敢發明而軍政之弄奸稱以矇不覺察推諉兵校者究厥所爲宜置重勘姑令保囚以竢朝家處分
정조 19년 · 강
禮曹參議宋煥箕上疏辭職賜批許遞
정조 19년 · 목
疏略曰臣之所叨職名極非庸陋蔭官所敢當者也臣之先祖臣時烈嘗拜春官亞卿深惜其官方之隳紊仕路之淆雜乃引先正臣金集之所不敢受者而懇辭不已以臣之蔑識忝先尙何敢受先祖臣所不敢受者乎臣自聞此命錯愕縮恧誠不知措躬之所也世衰道微士大夫假眞售僞淸官美職可以辭遜而得卽朱子之所歎而先祖臣亦嘗以此仰陳於當時臣是何人敢以身啓此弊爲後世嗤笑如先祖臣之所云乎臣若徒感特恩冒膺新命則竊恐金石之典緣臣壞了而其爲上以累淸朝下以違遺規當如何哉伏乞亟收元降職秩以重公器以安私分批以先正之所曾辭者豈欲强之於爾而扶正學矯渝俗惟此時爲然今者擢授意非徒然然官方公格所關先正因此丏遞獲蒙準施爾亦非科目中人三銓則可强見職果難强所辭依施此意令銓曹知悉爾旣帶經筵之任斯速上來副予欲見之思
정조 19년 · 목
因政院兵曹判書有闕政事取稟敎以中權緊務不下於長憲重任公論所歸雖未越點不可以此輕遞矣仍任牌招傳授命召
정조 19년 · 목
海淸啓言猥承監試之命莫重榜目矇然疊錄致有承宣請推之擧原榜目之同席參見而不能諦察臣之罪也諸試官之有此錯誤而不卽察飭臣之罪也惶恧之極靡所容措請命遞斥臣職敎以兩司城上所則只於分所進去糾察而已出榜之時帳殿試官主掌爲之則臺諫豈可入來且況名以臺諫與文武諸試官雜處混坐以致經宿於非帳殿非臺廳之公廨後弊之外貽差莫甚爲先遞差下義禁府拿推
정조 19년 · 강
命總戎使徐龍輔將任行公間勿擬臺職
정조 19년 · 목
敎曰昨日都憲望總帥通擬而將任之毋兼兩司長官事旣有肅廟朝故相尹趾完除拜時處分其後仍作銓家之故常其在重受敎之道不可以拔例擇差有所闊狹總帥卽將任行公間依受敎勿擬事分付銓曹
정조 19년 · 강
命海西武科直赴李震福棍治不呈單之罪殿試從矢數出榜
정조 19년 · 목
承旨李儒敬啓言今此殿試榜目修正時別武士李震福以黃海水營都試入格者已受直赴殿試帖文而趁科前來呈兵曹故兵曹及訓鍊院憑此帖文而修試記以柳葉箭二中入格而單子初不來呈於入門所修榜時年本居父名無以知得有違科場格例拔去於元榜目中故仰達矣敎以遐方武士不知格例而然不爲呈單之罪令該院堂上嚴棍懲勵成給之帖文分明來納於兵曹的實云而聞亦入格於殿試從矢數出榜
정조 19년 · 강
遞承旨李儒敬以李晩秀代之前望也
정조 19년 · 목
敎曰右承旨許遞前望單子入之待下批牌招察任
정조 19년 · 강
判下諸道獄案命龍川前府使柳光國拿問